Strafferet for politifolk giver en grundlæggende indføring i dansk strafferet og forklarer reglerne i et sprog, der er let at læse og anvende i praksis. Bogen behandler de almindelige regler om strafansvar, de mest centrale forbrydelser i politiets daglige arbejde, f.eks. vold, tyveri og narkotikakriminalitet, samt regler om fastsættelse af straf. Reglerne illustreres med eksempler og retspraksis, som hjælper læseren med at omsætte juraen til konkrete situationer. Bogen er primært skrevet til politifolk, men vil også være nyttig for andre med interesse for strafferet og politiets arbejde, f.eks. journalister. Den kan anvendes både som lærebog og som opslagsværk, når der opstår konkrete strafferetlige spørgsmål. Thomas Elholm er landsdommer ved Vestre Landsret og professor i strafferet ved Det Juridiske Fakultet på Københavns Universitet. Han har gennem en årrække forsket og undervist i strafferet og har forfattet en lang række bøger og artikler inden for området. Brian Kaas Borgstrøm er juridisk specialkonsulent ved Københavns Politi og ekstern lektor ved Det Juridiske Fakultet på Københavns Universitet, hvor han underviser i økonomisk kriminalitet. Han har tidligere arbejdet som anklager og undervist på Politiskolen. Malene Rysgaard er ekstern lektor ved Det Juridiske Fakultet på Københavns Universitet, hvor hun blandt andet underviser i økonomisk kriminalitet og børskriminalitet, ligesom hun underviser på Politiskolen og hos anklagemyndigheden. Hun har tidligere arbejdet som anklager og forsvarsadvokat.